Ńdɔ́ hḿ á ngábɔ̄ nâ, ai məbúgi mə́ ḿbú, ábōg mīńkúkúmá myákad bɔ̌ bītá, Dávid a lómó Yoad ai bəzimbi bóé, ai bod bə́sə̄ yā Ísraɛ̂l á bītá; bə́ kwí fɔ́ɔ́ mvóg Amon ekúkua, bə́ dīlí bɔ̄ á Raba; Dávid a nə há, á Yērúzalɛm. 2Amǒs ḿbɔ́g, ai məlúmbu mə́ ngōgé, ńdɔ̄ Dávid a ngákódo á sí, ǎ ngakə a wulu á ḿbɛ́ sí ndá yōb dzīé; á sām mís nā, a ńtâ miníngá á wɔ́bɔgɔ; eyə́gǎn ábə̌ŋ mīníngá, o diŋi wayén. 3Ńdɔ̄ Dávid a ngásíli nâ miníngá tē a sɔ́ vé ? Bɔ́ ai nyé naa: “Kə́ Bethsabê a, ngɔn Eliam, miníngá Urí, mǎn Hitíd !” 4Ńdɔ̄ Dávid a ngálóm naa bə́ kə̄ nyé nɔŋ. Ńdɔ miníngá á ngányían á ndá ǹkúkúmá, a bómbó ai nyé. Hála ǎ ndəm mǎn fúbū nyémēn á mə̄yén mə́ ngɔn móé. Ńdɔ a ngádúgan á ndá dzīé. 5Ńdɔ miníngá á ngánɔŋ abum, a lómó Dávid m̀bándá, nyé nâ: “Mə nə abum !” 6Ńdɔ̄ fɔ́ɔ́ Dávid a ngalóm Yoad ḿbándá nyūná ai ehɛ̂d mǎn yā bītá. “Lómó mā Urí, mǎn Hitíd.” Yoad a lómó Dávid Urí. 7Á suan a ngásuan, Dávid ǎ ngasíli nyé mə̄fwé yə̄ ábə Yoad, ai émā yā bəzimbi, ai émā yā bītá. 8Dávid nyé ai Urí nâ: “Sǐgī á ndá, ó tam kə́ vaa ḿbúlúg á məkǒl”. Á Urí ā kódogo ábə ǹkúkúmá hā, bod bə́ bə̄gə́ nyé esə̌ŋ bídí yā tə́bə́lé ǹkúkúmá. 9Ńdɔ Urí á ngābómbō á ḿbɛ́ sí ńkúkúmá hālá ai bítúgā bísə bivɔ́g, təge sigi á ndá dzīé. 10Ńdɔ̄ bákə kǎd Dávid nâ: “Urí ǎ ndzí kig sigi á ndá dzīé.” Dávid nyé ai Urí nâ: "Ngǎ wasɔ́ á dulu, amú dzé ó nə̄ tə sigi á ndá dzoe ?” 11Urí nyé ai Dávid nâ: “Ezímbí ámvóé Zāmbá, ai Ísraɛ̂l ai Yúda bə́ tɔ̄á á bibə̌m, ǹtí wama Yoab ai bitúgā bí ńtí wama bísə byábómbō á sí mətsó, éyə̄ ma mə nə́ dzǎm kə á ndá dzam yá naa, mə dzâg, mə nyâg, mə bómbogo ai miníngá wama ? Sɔŋ hə anə́ Ńtondôbə a və̌, sɔŋ hə anə́ wǎmēn ó və̌, mə sə́ kig dzǎm bɔ ákyaí dzǎm tē.” 12Dávid nyé ai Urí naa: “Tám fə tɔbɔ̌ va aná, okídí, mə̄ sōe wa.” Urí a tɔbɔ á Yērúzalɛm amǒs tē.